Wanawake waunda vuguvugu kumpigia debe Ruto 2022

WANAWAKE WAUNDA VUGUVUGU KUMPIGIA DEBE RUTO 2022 
Wanawake kutoka kaunti mbalimbali nchini wameanzisha vuguvugu la kumpigia debe Naibu Rais William Ruto anapojiandaa kuwania urais 2022. 
Wanawake hao kutoka kaunti za Mombasa, Nandi, Bomet, Kericho, Homabay, Nyamira na Kisii walikongamana jana katika eneo la Mosocho, eneo bunge la Kitutu Chache Kusini, Kaunti ya Kisii na kuzindua vuguvugu hilo. 
Viongozi wa vuguvugu hilo linalo julikana kama Dkt William Ruto 2022 Movement waliapa kufanya kampeni mashinani ili kuhakikisha ya kwamba uungwaji mkono wa naibu wa rais una zidi kuimarika. 
Kwa siku za hivi punde, wabunge wengi wa Kaunti ya Kisii walioegemea mrengo wake wa Tangatanga, waliuasi na kujiunga kwenye mchakato wa Mpango wa Maridhiano (BBI) 
Wakiongozwa na aliyekuwa Mbunge Mwakilishi wa Wanawake katika kaunti ya Bomet, Bi Cecilia Ng'etich, kina mama hao walisema watazidi kuwa mabalozi wa Ruto mashinani ili kuhakikisha ya kwamba anazoa kura nyingi uchaguzi mkuu utakapofika. 
"Wamama ndio wengi katika hesabu ya watu nchini. Kwa hivyo tunaweza kuamua ni nani atakayekuwa rais wa Kenya iwapo tutaungana pamoja na kuongea kwa sauti moja. Kwa sasa, Dkt Ruto ndiye ameonyesha kujali maslahi ya wamama na tutazidi kumuunga mkono," alisema Bi Ng'etich.